ไอซีทีของบปีหน้าเพิ่ม 10%
ไอซีทีเดินหน้าของบปีหน้าเพิ่ม 10% หลังงบปีนี้ถูกหั่นเกือบครึ่ง มุ่งพัฒนาโครงการไอซีทีชุมชนทั่วประเทศ
19 มี.ค. 2553

ไอซีทีเดินหน้าของบปีหน้าเพิ่ม 10% หลังงบปีนี้ถูกหั่นเกือบครึ่ง มุ่งพัฒนาโครงการไอซีทีชุมชนทั่วประเทศ 
ร.ต.หญิง ระนองรักษ์ สุวรรณฉวี  รมว.กระทรวงเทคโนโลยีสารสนเทศและการสื่อสาร (ไอซีที) เปิดเผยว่า ได้เสนอของบกระทรวงสำหรับปีงบประมาณ 2554 เพิ่มอีก 10%  โดยมีเป้าหมายพัฒนาโครงการไอซีทีชุมชน ที่มุ่งกระจายการใช้คอมพิวเตอร์และเทคโนโลยีให้กับประชาชนทั่วประเทศ 
การของบเพิ่มจากเดิมนั้น เนื่องจากเห็นว่งบประมาณปีนี้ของไอซีทีได้เพียง 1,200 ล้านบาท ซึ่งลดลงจากปี 2552 ถึง 40%   จากปีก่อนหน้าที่ได้รับงบ 3,000 ล้านบาท ส่งผลให้หลายโครงการที่กำลังดำเนินการอยู่ เช่น โครงการเครือข่ายข้อมูลภาครัฐ (จีไอเอ็น) โครงการอีเมล์กลางภาครัฐ ได้รับผลกระทบ
 ทั้งนี้ งบประมาณที่ถูกตัดไปนั้น ส่งผลให้โครงการ จีไอเอ็น ไม่ถูกกระจายการใช้งานไปยังต่างจังหวัด เนื่องจากไม่มีงบในการขยายโครงข่ายอินเทอร์เน็ตความเร็วสูง (บรอดแบนด์) เพื่อให้หน่วยงานต่างๆ ของภาครัฐมาใช้ร่วมกันและเกิดการรวมข้อมูลที่เป็นประโยชน์ไว้ที่จุดเดียว
สำหรับงบประมาณปีนี้นั้นนำไปใช้ในการขยาย ศูนย์กลางการเรียนรู้ไอซีทีชุมชนจาก 100 แห่ง เป็น 260 แห่ง ซึ่งขณะนี้อยู่ระหว่างการประมูลผู้ติดตั้งคอมพิวเตอร์ให้กับโครงการดังกล่าว นอกจากนี้ยังนำไปพัฒนา การให้บริการคอลเซ็นเตอร์ภาครัฐ ผ่านเลขหมาย 1111 หรือ จีซีซี 
รวมถึงจัดทำข้อมูลของประเทศที่เชื่อมต่อข้อมูลของทุกกระทรวงเข้าไว้ด้วยกัน  โดยอยู่ระหว่างการเร่งเชื่อมข้อมูลเพิ่ม 3 กระทรวง คือกระทรวงพัฒนาสังคมและความมั่นคงของมนุษย์ กระทรวงพาณิชย์ และกระทรวงสาธารณสุข ซึ่งเป็นการพัฒนาต่อจากศูนย์ข้อมูลเทคโนโลยีสารสนเทศแห่งชาติ ของสำนักงานสถิติแห่งชาติ
รายงานข่าวจากไอซีที ระบุว่า โครงการจีไอเอ็นนั้นกำหนดให้ไอซีทีเป็นผู้วางโครงข่ายหลักและให้ทุกหน่วยงานภาครัฐมาใช้โครงข่ายร่วมกันเพื่อไม่ให้เกิดการลงทุนซ้ำซ้อน แต่โครงการดังกล่าวไม่เคยประสบความสำเร็จ  เนื่องจากไม่ได้รับความร่วมมือจากแต่ละหน่วยงานที่จะนำข้อมูลมาให้ ไอซีทีจัดการ และหน่วยงานส่วนใหญ่ ต้องการมีงบประมาณเพื่อดำเนินการในส่วนนี้เอง